Ο **Γκας Α. Σταύρος** (αγγλ. *Gus A. Stavros*, 1 Φεβρουαρίου 1925 – 18 Οκτωβρίου 2022) ήταν Αμερικανός επιχειρηματίας και ευεργέτης ελληνικής καταγωγής.

Οικογένεια και σπουδές
----------------------

Ο Σταύρος γεννήθηκε στο Νιου Τζέρσεϊ των ΗΠΑ. Ο πατέρας του, ο Αντώνιος, γεννήθηκε στην Κρήτη και μετανάστευσε στις ΗΠΑ το 1912, όπου μετά από χρόνια απέκτησε τελικώς δικό του εστιατόριο. Η σύζυγός του και μητέρα του Γκας, η Ελισάβετ Κουρασμένου (*Elizabeth Kourasmenos*), είχε έλθει επίσης από την Ελλάδα και εργαζόταν ως ταμίας στην επιχείρηση του συζύγου της. Ο Σταύρος αρχικώς εργάσθηκε στο εστιατόριο «Twin Diner» του πατέρα του στην πόλη Ελίζαμπεθ (Νιου Τζέρσεϊ). Κέρδισε μια υποτροφία για να σπουδάσει στο Πανεπιστήμιο Κολούμπια, το οποίο και έπραξε, αλλά μόλις ένα έτος μετά την εγγραφή του, το 1942, διέκοψε τις σπουδές του προκειμένου να υπηρετήσει στον αμερικανικό στρατό, εξαιτίας του Β΄ Παγκόσμιου Πολέμου. Πολέμησε στο Δυτικό Μέτωπο, και παρασημοφορήθηκε με το παράσημο Purple Heart και το Μετάλλιο Ορειχάλκινου Αστέρα μετά τον τραυματισμό του στις 19 Ιανουαρίου 1945, που είχε ως αποτέλεσμα να μείνει παράλυτος στο αριστερό χέρι του (κάτω από τον καρπό).

Επιστρέφοντας από τον πόλεμο, ο Σταύρος συνέχισε τις σπουδές του στο Κολούμπια, από όπου απεφοίτησε το 1948.

Σταδιοδρομία
------------

Τη δεκαετία του 1960 ο Σταύρος ίδρυσε την εταιρεία «Better Business Forms» με έδρα την πόλη Πίνελας Παρκ της Φλόριντα. Η εταιρεία άρχισε με τρεις εργαζόμενους και κατέληξε να απασχολεί 550. Το 1984 ο Σταύρος την πούλησε έναντι 12,5 εκατομμυρίων δολαρίων.

Ο επιχειρηματίας ίδρυσε επίσης το «Stavros Institute» το 1989 και το «Pinellas Education Foundation» το 1986, δύο ιδρύματα με σκοπό τη βελτίωση της ποιότητας της δημόσιας παιδείας στην Κομητεία Πίνελας της Φλόριντα, μια κομητεία με πληθυσμό σχεδόν ένα εκατομμύριο.

Ο Σταύρος διετέλεσε πρόεδρος του Ιδρύματος του Πανεπιστημίου της Νότιας Φλόριντα (USF) μέχρι τον Ιανουάριο του 2003, οπότε διορίσθηκε μέλος του πρυτανικού συμβουλίου της πανεπιστημιόπολης του πανεπιστημίου αυτού στο Σαιντ Πίτερσμπεργκ. Κατά τη διάρκεια της θητείας του ο Σταύρος υπεστήριξε την αναβάθμιση της ασφάλειας σε όλες τις δημόσιες πανεπιστημιοπόλεις της Φλόριντα. Επίσης επέκρινε την ανικανότητα του πολιτειακού συστήματος πανεπιστημίων της Φλόριντα (που είχε τη χειρότερη αναλογία αριθμού φοιτητών ανά καθηγητή στη χώρα) να προσελκύσει κορυφαίους καθηγητές εξαιτίας ελλείψεως χρηματοδοτήσεως, δηλώνοντας ότι «πρέπει να έχουμε ποιοτικούς καθηγητές, πρέπει να αυξήσουμε τα δίδακτρα».

Ο Σταύρος ήταν επίσης φίλαθλος του μπέιζμπολ και κατείχε το 1% της επαγγελματικής ομάδας Tampa Bay Rays.

Προσωπική ζωή
-------------

Ο Σταύρος νυμφεύθηκε τη Φράνσις Σω (Frances Shaw) το 1948. Παρέμειναν παντρεμένοι επί σχεδόν εβδομήντα χρόνια, μέχρι τον θάνατό της, και απέκτησαν τρία τέκνα: την Έλεν, τον Πωλ και τον Μαρκ. Από το 1958 διέμεναν στην Κομητεία Πίνελας της Φλόριντα.

Ο Γκας Σταύρος απεβίωσε στις 18 Οκτωβρίου 2022 σε ηλικία 97 ετών, πέντε χρόνια μετά τον θάνατο της συζύγου του.

Παραπομπές
----------

1. 1 2 3 4 5  Kennedy Wynne, Sharon (October 21, 2022). «Gus Stavros, prominent education philanthropist, dies at 97». *Tampa Bay Times*.. Ανακτήθηκε στις October 22, 2022.
2. 1 2 3  «A Tribute to Gus Stavros». Πανεπιστήμιο της Νότιας Φλόριντα. October 21, 2022.. Ανακτήθηκε στις October 22, 2022.
3. 1 2 3 4 5 6  Bennett, Lennie (March 8, 1998). «Couple relish giving away millions». *St. Petersburg Times*: σελ. 1.. Ανακτήθηκε στις October 22, 2022.
4. 1 2 3  Art Levy (1 Νοεμβρίου 2007). «Icon: Gus Stavros». *Florida Trend*. Ανακτήθηκε στις 10 Ιουλίου 2017.
5. ↑  Klein, Barry (December 20, 2001). «USF to dismiss Al-Arian». *Tampa Bay Times*: σελ. 1A.. Ανακτήθηκε στις October 22, 2022.
6. 1 2  Robert Trigaux (15 Σεπτεμβρίου 2012). «In stepping back, legendary philanthropist Gus Stavros leaves a void». *Tampa Bay Times*. Ανακτήθηκε στις 10 Ιουλίου 2017.
7. ↑  «About Us». *Pinellaseducation.org*. Pinellas Education Foundation. Ανακτήθηκε στις 28 Ιουνίου 2017.
8. ↑  «USF St. Petersburg gains board member». *St. Petersburg Times*: σελ. 3B. January 23, 2003.. Ανακτήθηκε στις October 22, 2022.
9. ↑  Taylor, Angeline J. (March 28, 2008). «BOG: Campus security a 'must'». *Tallahassee Democrat*: σελ. A3.. Ανακτήθηκε στις October 22, 2022.
10. ↑  «Colleges seek more money for safety». *The Gainesville Sun*. March 28, 2008.. Ανακτήθηκε στις October 22, 2022.
11. ↑  «Tuition rate increase approved». *The Gainesville Sun*. January 24, 2008.. Ανακτήθηκε στις October 22, 2022.
12. 1 2  Kumar, Divya (February 17, 2017). «She was Half of the Perfect Pair: After taking care of family and business, Frances and Gus Stavros helped others. Many others.». *Tampa Bay Times*: σελ. 1.. Ανακτήθηκε στις October 22, 2022.